Document ID: /roh_data/filtered/fineweb-2-filterrobots_roh.jsonl.gz/66497

Ils dus favurits Nino Schurter e Lars Forster han pers en l’etappa da Laax ad Arosa 36 secundas sin ils victurs, Kristian Hynek e Martin Stosek da la Tschechia. En il classament general han ils Svizzers suenter duas da tschintg etappas in avantatg da 1:33 minutas sin l'Austriac Daniel Geismayr che parta ensemen cun il Tudestg Ben Zwiehoff. Sin il terz plaz cun in retard da 5:32 minutas suonda il duo talian cun Fabian Rabeinsteiner e Samuele Porro.
Favuritas n’èn betg da franar
Tar las dunnas han las favuritas – Annika Langvad dal Danemarc ensemen cun l‘Americana Haley Batten – era gudagnà la segunda etappa ed uschia defendì l’emprima posiziun. En il classament ha il duo Danais-American uss gia in avantatg da passa 15 minutas.
Sina Frei sto ceder
La meglra equipa svizra cun Sina Frei e Nicole Koller ha stuì dar si la cursa. Frei è cupitgada duas giadas durant l’emprima etappa a Laax. Tuttina vevi la finala tanschì per il segund plaz. Curt suenter la partenza da la segunda etappa ha la Turitgaisa dentant stuì dar si pervia da sias blessuras. Koller ha anc absolvì suletta la segunda etappa fin ad Arosa.
La gievgia spetga ad Arosa in‘etappa da 50 kilometers cun bunamain 2‘000 meters differenza d‘autezza.